ফের লোকালয়ে বাঘ! তড়িঘড়ি জাল দিয়ে ঘিরে ফেলা হল গ্রাম

ওয়েব ডেস্ক: ২০২৫-এর শুরুতে ফের দেখা দিলেন বাঘমামা (Tiger)। এবার আর বাঘিনী জিনত (Tigress Zeenat) নয়। তাকে ইতিমধ্যে বাড়ি পাঠিয়েছেন বনকর্মীরা। এবার সুন্দরবনের (Sundarban) বিখ্যাত রয়্যাল বেঙ্গল টাইগারের (Royal Bengal Tiger) দেখা মিলল লোকালয়ে। সূত্রের খবর, সোমবার সকালে দক্ষিণ ২৪ পরগনার (South 24 Parganas) মৈপীঠের বৈকুণ্ঠপুর গ্রাম পঞ্চায়েতের শ্রীকান্ত পল্লি ও কিশোরীমোহনপুর এলাকায় বাঘের পায়ের ছাপ দেখতে পাওয়া যায়। এর পরই শুরু হয় অনুসন্ধান। আর তখনই শোনা যায় বাঘমামার গর্জন।

বাঘটি জঙ্গল ছেড়ে গ্রামে ঢুকে পড়ার খবর পাওয়া মাত্রই তৎপর হয় বন দফতর (Forest Department)। বন কর্মীরা দ্রুত ঘটনাস্থলে পৌঁছন এবং স্থানীয় বাসিন্দাদের সাহায্যে গ্রামটি জাল দিয়ে ঘিরে ফেলা হয়। বৈকুণ্ঠপুর গ্রাম পঞ্চায়েতের উপপ্রধান শঙ্কর দাস জানান, শ্রীকান্ত পল্লি সংলগ্ন দ্বীপের জঙ্গল থেকে প্রায়ই বাঘ বেরিয়ে আসে। সোমবার সকালে এক মৎস্যজীবী প্রথমে নদীর পাড়ে বাঘের পায়ের ছাপ দেখতে পান। সেই সঙ্গে মৃত একটি গবাদি পশু নদীর পাড়ে পড়ে থাকায় ধারণা করা হচ্ছে, সেটির গন্ধে বাঘটি সেখানে এসেছে। স্থানীয় বাসিন্দাদের দাবি, অনুসন্ধানের সময় কয়েকজন গ্রামবাসী এবং বনকর্মী বাঘের গর্জন শুনেছেন।

আরও পড়ুন: বাঘ নিয়ে রাজনীতি! বিজেপি শাসিত ওড়িশাকে নিশানা মমতার

ইতিমধ্যে বাঘ ধরার জন্য বন দফতরের পক্ষ থেকে খাঁচা পাতার প্রস্তুতি শুরু হয়েছে। ‘ওয়াইল্ডলাইফ ট্রাস্ট অফ ইন্ডিয়া’-র সুন্দরবন বিভাগের ফিল্ড অফিসার সম্রাট পাল জানিয়েছেন, বাঘটি সম্ভবত আজমলমারির জঙ্গল থেকে নদী পেরিয়ে কিশোরীমোহনপুরে ঢুকেছে। মাতলা নদীর ওরিয়ন খাঁড়ি পেরিয়ে গ্রামে আসার সম্ভাবনা বেশি। এদিকে স্থানীয় বাসিন্দারা জানিয়েছেন, কিছু দিন আগেই বৈকুণ্ঠপুরের এক গ্রামবাসী বাঘের আক্রমণে আহত হয়েছিলেন। ফলে এলাকাজুড়ে আতঙ্কের পরিবেশ তৈরি হয়েছে।

দেখুন আরও খবর:

The post ফের লোকালয়ে বাঘ! তড়িঘড়ি জাল দিয়ে ঘিরে ফেলা হল গ্রাম first appeared on KolkataTV.

The post ফের লোকালয়ে বাঘ! তড়িঘড়ি জাল দিয়ে ঘিরে ফেলা হল গ্রাম appeared first on KolkataTV.